Graziis dôs voltis!
“La lenghe furlane nol è un dai dialets dal italian, ma, tant che il Retic, un relit dal grant complès romanç des lenghis sôrs latinis feveladis te Ete di Mieç di Adalt”. Se tes siencis glotologjichis si è afermade di timp la teorie de individualitât lenghistiche dal furlan o vin di vê agrât sore dut ai lenghiscj todescs, tant che Carl Ludwig Fernow, autôr de citazion denant vie, cjapade dentri tai siei “Römische Studien” (1808).
Cualchi an dopo ancje il grant lenghist austriac Christian Schneller al marcave: “Si cjatìn, partant, in prisince di une aree furlane-ladine-grisonese, che e costituìs une des lenghis romanzis”. Ma al è dome cu la publicazion dai “Saggi Ladini” (1873) dal furlan Graziadio Isaia Ascoli, il pari de glotologjie italiane, che il ladin — tes sôs trê variantis — al sarà classificât in ducj i manuâi di filologjie romanze seguitîfs tant che une lenghe a sè, dongje dal francês, dal catalan, dal italian, dal spagnûl, dal rumen, dal ocitan...
Curioseç: Carl Ludwig Fernow, al jere un grant amì e frecuentadôr de famee di Arthur Schopenhauer. Al fo so il mert di cunvinci sô mari Johanna (amie ancje di Goethe) a lassâi cjapâ la strade dai studis filosofics. Graziis dôs voltis!
fur_Latn fur_Latn fur_Latn fur_Latn